HU Az Európai Unió Hivatalos Lapja C 142/39

A Törvényszék 2018. március 8-i ítélete – Rose Vision kontra Bizottság

(T-45/13. RENV. és T-587/15. sz. ügy) (1)

((„Választottbírósági kikötés - Kutatási, technológiafejlesztési és demonstrációs tevékenységekre vonatkozó hetedik keretprogram [2007 – 2013] - A FIRST, FutureNEM, sISI, 4NEM és SFERA projektekre vonatkozó támogatási megállapodások - A záró könyvvizsgálói jelentés közlésére vonatkozó határidő - Projektek végrehajtásának szabálytalanságait megállapító pénzügyi auditok - A kifizetések felfüggesztése - A könyvvizsálat bizalmas jellege - A bejelentett költségek támogathatósága - Szerződésen kívüli felelősség - A kifizetett összegek visszatérítése - A korai jelző rendszerbe való bejegyzéssel okozott kár”))

(2018/C 142/50)

Az eljárás nyelve: francia

Felek

Felperes: Rose Vision, SL (Pozuelo de Alarcón, Spanyolország) (képviselő: J.J. Marín López ügyvéd)

Alperes: Európai Bizottság (képviselők: a T-45/13. RENV. sz. ügyben R. Lyal és M. Siekierzyńska meghatalmazottak, segítőjük: J. Rivas Andrés ügyvéd, és a T-587/15. sz. ügyben J. Estrada de Solà, P. Rosa Plaza és S. Delaude meghatalmazottak, segítőjük: J. Rivas Andrés ügyvéd)

Az ügy tárgya

A T-45/13. RENV. sz. ügyben először is az EUMSZ 272. cikken alapuló és a FutureNEM projektre szerződéses kikötések megsértésének megállapítására vonatkozó kérelem, másodszor az EUMSZ 272. cikken alapuló és a felperes által az említett szerződéses kikötések Bizottság általi megsértése folytán állítólagosam általa elszenvedett kár megtérítése iránti kérelem, harmadszor az EUMSZ 268. cikken alapuló és a felperes által a nevének a korai jelző rendszerbe (SAP) történő bejegyzése folytán állítólagosan elszenvedett kár megtérítése iránti kérelem, negyedszer pedig az EUMSZ 263. cikken alapuló, a felperes nevének a SAP-ba történő bejegyzéséről szóló határozat megsemmisítése iránti kérelem, továbbá a T-587/15. sz. ügyben először is lényegében az EUMSZ 272. cikken alapuló és a FIRST, FutureNEM, sISI, 4NEM és SFERA projektre szerződéses kikötések megsértésének megállapítására vonatkozó kérelem, másodszor az EUMSZ 272. cikken alapuló és annak megállapítására irányuló kérelem, hogy a felperes nem tartozik a Bizottságnak a tőle követelt összeggel, a felperes által a szerződéses kikötések Bizottság általi megsértése folytán állítólagosam általa elszenvedett kár megtérítése iránti kérelem, valamint a Bizottság arra való kötelezése iránti kérelem, hogy fizesse meg az említett projektekben való részvétele alapján járó összegeket, harmadszor az EUMSZ 268. cikken alapuló és a felperes által a nevének a SAP-ba történő bejegyzése folytán állítólagosan elszenvedett kár megtérítése iránti kérelem, negyedszer az EUMSZ 263. cikken alapuló, a felperes által fizetendő összesen 535 613,20 eurós, kamatokkal növelt összeg visszatéríttetéséről szóló, 2015. július 28-i C(2015) 5449 végleges bizottsági határozat megsemmisítése iránti kérelem.

Az ítélet rendelkező része

1) A Törvényszék a T-45/13. RENV. és T-587/15. sz. ügyet az ítélethozatal céljából egyesíti.

2) A Törvényszék a kereseteket elutasítja.

3) A Rose Vision, SL maga viseli a saját költségeit, valamint az Európai Bizottság részéről felmerülő költségeket, a T-45/13. RENV. sz. ügy esetében a Törvényszék előtt a T-45/13. sz. ügyben folytatott korábbi eljárás keretében, a C-224/15. P. sz. ügyben folytatott fellebbezési eljárás és a visszautalási eljárás keretében felmerülő költségeket is beleértve.

(1) HL C 178., 2013.6.22.